ছাত্র-ছাত্রী পড়িয়ে সংসারের অভাব দূর হচ্ছিল না। তাই নিয়ে নিয়মিত পারিবারিক অশান্তি লেগেই থাকত। শেষ পর্যন্ত অভাবের তাড়নায় নিজের স্ত্রী এবং মেয়েকে খুন করে থানায় আত্মসমর্পণ করলেন এক গৃহশিক্ষক।
এই জোড়া খুনের ঘটনায় চাঞ্চল্য ছড়িয়েছে অন্ডালের মাধবপুর কোলিয়ারির এগারো নম্বর এলাকায়। মৃতদের নাম পদ্মাবতী রুইদাস(৪০) এবং তাঁর মেয়ে পাপিয়া রুইদাস(১৫)।
দুই মেয়ে ও স্ত্রীকে নিয়ে অভাব অনটনের সংসার ছিল তপন রুইদাসের। পেশায় তিনি গৃহশিক্ষক। কিন্তু ছাত্র পড়িয়ে সংসারের ন্যূনতম চাহিদাগুলিও তিনি পূরণ করতে পারছিলেন না। আর তা নিয়ে নিত্য অশান্তি লেগেই থাকত। 

এই বিষয়ে অন্যান্য খবর

প্রেমিকাকে ভিডিও কল করে আত্মহত্যা প্রেমিকের! চাঞ্চল্য হাবড়ায়, গ্রেফতার ছাত্রী, দেখুন ভিডিও


অশান্তির জেরে রাগ করে ছোট মেয়ে পাপিয়াকে নিয়ে নিজের বাপের বাড়ি পানাগড়ের রনডিহাতে চলে আসেন পদ্মাবতীদেবী। গত তিন চার মাস সেখানে থাকার পরে চারদিন আগে স্বামীর বাড়িতে ফেরেন পদ্মাবতীদেবী এবং মেয়ে পাপিয়া। 
ফেরার পরেই সেই অশান্তি শুরু হয়। বুধবার রাতে সেই অশান্তি চরমে ওঠে। গভীর রাতে মা ও মেয়ে খাটে ঘুমনোর সময়ে হাতুড়ির দিয়ে স্ত্রী এবং মেয়ের মাথায় আঘাত করেন তপনবাবু। ঘটনাস্থলেই দু’জনের মৃত্যু হয়। এ দিন সকালে অন্ডাল থানায় গিয়ে আত্মসমর্পণ করে তপন রুইদাস।